Birtist í Mbl . Nú er það að gerast í íslenskum stjórnmálum sem lengi hefur legið í loftinu : uppstokkun . Alþýðubandalag , Alþýðuflokkur og Kvennalisti sameinaðir í eina sæng og líkur á nýju vinstra framboði . Þótt þessir flokkar verði sameinaðir er ljóst að kjósendurnir munu engan veginn allir fylgja enda eiga flokkar ekki fólk . Á dögunum var sagt að best væri að leggja alla flokka niður og menn skipuðu sér í sveit þar sem hugur þeirra og áherslur lægju . Ef þetta væri gert og menn losaðir undan byrðum vanans myndi margt án efa breytast í pólitíkinni . Sennilega yrði breytingin mest fyrir Sjálfstæðisflokkinn , hann myndi margklofna , enda fyrst og fremst um hugsjónalaust valdabandalag að ræða . Svipaða sögu er að segja um Framsóknarflokkinn . Mér segir svo hugur að mjög mörgum kjósendum Framsóknar líki illa það sem flokkurinn er að gera í slagtogi með Sjálfstæðisflokknum . Hvert fara vinstri sinnaðir kjósendur Alþýðuflokks ? Sennilega hefur þó fáum liðið eins illa með flokkinn sinn á undanförnum árum og Alþýðuflokksmönnum úr röðum launafólks . Ekki leikur á því minnsti vafi að þegar ráðist var á velferðarþjónustuna af sem mestum móð í Viðeyjarstjórn þeirra Davíðs og Jóns Baldvins hefur farið um margan Alþýðuflokksmanninn . En engu að síður létu menn sig hafa það , þetta var jú þeirra flokkur . Svona verður fólk að hætta að hugsa . Stjórnmál eru ekki trúarbrögð og flokkar ekki kirkjur og fólk á að fylgja sannfæringu sinni en ekki lúta forsjá stjórnmálaflokka . Mér býður í grun að í kjósendahópi Alþýðuflokksins sé umtalsverður fjöldi vinstri sinna sem aldrei hafi átt samleið með markaðshyggju flokksforystunnar . Spurningin er hvort þessi hópur þarf ekki að hugsa sinn gang eins og við öll . Það er mín sannfæring að margir alþýðuflokksmenn muni kjósa að stilla sér upp vinstra megin við nýja krataflokkinn . Og framsóknarmenn og kvennalistakonur ? Spurningin er nú sú hvort þetta fólk eigi ekki betur heima í vinstra framboði en nýjum flokki sem flokksforystur Alþýðuflokks , Alþýðubandalags og Kvennalista eru að sjóða saman . Sama gildir um alþýðubandalagsfólk , fyrrverandi kvennalistakonur og að sjálfsögðu einnig framsóknarmenn . Og ég leyfi mér að ganga svo langt að fullyrða að í röðum sjálfstæðismanna sé að finna róttæka vinstri menn . Sakir ættartengsla eða tilviljana í lífinu hafa þeir hins vegar hafnað í Sjálfstæðisflokknum og ekki haft döngun í sér til að brjótast þaðan út . Jafnvel úr þessari átt gætu komið kjósendur sem færu annað hvort til kratanna eða yfir í nýtt vinstra framboð sem kynni að verða til . Hver á heima hvar ? Ég hvet til þess að allir skoði hug sinn og spyrji fordómalust : Hvar á ég heima ? Ef fólk finnur að sannfæring og flokkur fari ekki saman þurfa menn að hugsa sér til hreyfings hvert sem svo leiðin liggur í nýja krataframboðið , flokk þar til vinstri eða til nýrra flokka sem án efa myndu spretta upp ef sjálfstæðismenn gæfu ímyndunaraflinu lausan tauminn og létu sannfæringu sína ráða för .